
ETTEPANEKUD
Kalanduskomisjon palub vastutaval eelarvekontrollikomisjonil lisada oma resolutsiooni ettepanekusse järgmised ettepanekud:
1.	võtab teadmiseks Euroopa Kontrollikoja (edaspidi „kontrollikoda“) aruande Euroopa Kalanduskontrolli Ameti (edaspidi „amet“) 2022. aasta raamatupidamise aastaaruande kohta, ameti 2022. aasta tegevusaruande ning ameti haldusnõukogu poolt selle tegevusaruande kohta tehtud analüüsi ja hindamise;
2.	on rahul kontrollikoja avaldusega, et ameti raamatupidamise aastaaruanne 31. detsembril 2021 lõppenud eelarveaasta kohta on kooskõlas liidu finantsmääruse ja komisjoni peaarvepidaja poolt vastu võetud raamatupidamiseeskirjadega; võtab teadmiseks kontrollikoja tähelepanekud riigihangete, juhtimis- ja kontrollisüsteemide ning ülekandmiste kasutamise kohta;
3.	märgib, et 2022. aastat iseloomustas COVID-19 pandeemiast taastumise mõju kahele eelnevale eelarveaastale ning samal ajal jätkus EFCA eelarve ja vahendite kasv täiendavate ülesannete ja projektide jaoks, nagu on ette nähtud 2022. aasta ühtses programmdokumendis; juhib tähelepanu sellele, et sõda Ukrainas võib mõjutada mõnede varade ja kohustuste kajastamist ja mõõtmist bilansis ning samuti mõnesid tulusid ja kulusid, mida kajastatakse järgnevate aruandeperioodide tulemiaruandes;
4.	märgib, et amet sai 2022. aastal liidu üldeelarvest 29,34 miljonit eurot, mis tähendab 2021. aastaga võrreldes 40 % suurust kasvu; juhib tähelepanu sellele, et ameti aastaeelarve ja koosseisuliste ametikohtade arv on liidu ametite seas üks väiksemaid, kuigi ametikohtade loetelu on suurendatud;
5.	võtab teadmiseks, et 2022. aastal suutis amet rakendada 95,4 % oma iga-aastasest tööprogrammist; märgib, et amet suutis oma tegevuse ellu viia ja eelarvet kavakohaselt täita, kusjuures eelarve üldine täitmismäär oli kulukohustuste osas 99,4 % ja maksete osas 57,8 %, mis on oluliselt väiksem arv kui eelmisel aastal; võtab teadmiseks ameti selgituse, et vähenemine on peamiselt tingitud kolme avamere patrull-laeva kasutuselevõtu viivitusest;
6.	tuletab meelde ameti olulist panust ühise kalanduspoliitika (ÜKP) rakendamisse, eelkõige kalanduskontrolli ning ebaseadusliku, teatamata ja reguleerimata kalapüügi vastasesse võitlusse, väljendab heameelt ameti prahitud avamere patrull-laeva tugevdamise üle, et teha kalanduskontrolle ja -inspektsioone liidu ja rahvusvahelistes vetes ning toetada riiklikke ametiasutusi; rõhutab, et amet osaleb peamistes ebaseadusliku kalapüügi vastastes rahvusvahelistes koalitsioonides, nagu PESCAO operatsioon;
7.	rõhutab, et kalandustegevuse kontrollimise eest vastutavad peamiselt liikmesriigid, samas kui ameti ülesanded on oma olemuselt toetavad; rõhutab, et hiljuti vastu võetud kalanduskontrolli käsitleva määruse läbivaatamisega suureneb oluliselt ameti toetamisega seotud töökoormus; rõhutab, et oleks ebajärjekindel mitte eraldada piisavalt vahendeid kasvavate kohustuste täitmiseks; rõhutab seetõttu, et eelseisvatel aastatel peavad ameti rahalised ja inimressursid olema piisavad;
8.	märgib, et 2022. aastal andis amet teada 47 592 kontrollist (merel ja kaldal), mille tulemusel avastati 5167 võimalikku rikkumist, mis tähendab, et kontrollide arv vähenes 2021. aastaga võrreldes 11 % ja rikkumiste arv kasvas 28 %: juhib tähelepanu sellele, et täheldatud vähenemine ei ole tingimata seotud liikmesriikide kontrollipüüdluste vähenemisega; kutsub ametit üles esitama nende muudatuste põhjuste kohta üksikasjalikumat teavet; juhib tähelepanu sellele, et kontrollid ja muud järelmeetmed on olulised mitte ainult kalavarude nõuetekohasel majandamisel, vaid ka liidu kaluritele võrdsete tingimuste tagamisel;

9.	rõhutab seoses ebaseadusliku, teatamata ja reguleerimata kalapüügi vastase võitlusega, et ametil on tähtis roll aidata kaasa sellele, et ebaseadusliku kalapüügi vastu võitlemiseks kehtestatud ELi kontrollisüsteeme kohaldataks ulatuslikumalt ja ühtlasemalt;
10.	võtab teadmiseks, et amet teeb jätkuvalt koostööd Euroopa Piiri- ja Rannikuvalve Ametiga (Frontex) ning Euroopa Meresõiduohutuse Ametiga (EMSA), et toetada liikmesriikide asutusi rannikuvalveülesannete täitmisel kooskõlas määruse (EL) 2019/473 artikliga 8; on seisukohal, et koostöö on näide liidu ametite koostoimest ning muudes valdkondades tegutsevad ametid peaksid selle eeskujuks võtma; kutsub ametit üles jätkama pingutusi selles valdkonnas ning peab asjakohaseks suurendada ka ameti ja Euroopa Keskkonnaameti vahelist koostööd;
11.	rõhutab ameti tähtsust kolmandate riikide suutlikkuse suurendamisel ja koolituse pakkumisel ning ameti keskset rolli kõigile rannikuriikidele võrdsete võimaluste tagamisel;
12.	märgib, et 31. detsembri 2022. aasta seisuga olid kõik ametikohtade loetelus olevad kohad täidetud, kusjuures liidu eelarves kinnitatud 77 ajutisest teenistujast oli ametisse nimetatud 74; võtab teadmiseks personalikulude suurenemise 2,1 miljoni euro võrra võrreldes 2021. aastaga;
13.	võtab teadmiseks ameti poliitika edendada töötajate võrdset kohtlemist ja soolise tasakaalu eesmärki nii arvuliselt kui ka palgaastme ja vastutuse taseme puhul; mõistab hukka asjaolu, et naised moodustavad palgaastme AD 8 või sellest kõrgema palgaastme töötajatest ainult 38 %, ning et 2021. aastaga võrreldes ei ole olukord muutunud; märgib, et juhtkonna tasandil võrdsuse saavutamiseks tuleb rohkem ära teha; kutsub veel kord ametit üles rohkem pingutama seoses soolise võrdõiguslikkuse poliitikaga, et saavutada võrdsus ka juhtimistasandil;
14.	rõhutab samuti, kui oluline on töötajate tasakaalustatud geograafiline esindatus, et saavutada üks komisjoni põhieesmärkidest, st olla kodanikele lähedal ja kajastada liikmesriikide mitmekesisust;
15.	kutsub ametit üles tegema üldsusele jätkuvalt kättesaadavaks teabe tegevdirektori ja töötajate kohtumiste kohta organisatsioonide või füüsilisest isikust ettevõtjatega, kes tegelevad liidu poliitika kujundamise ja rakendamisega, ja seda korrapäraselt ajakohastama, et tagada ameti tegevuse täielik läbipaistvus ja usaldusväärsus;
16.	soovitab anda ameti tegevdirektori tegevusele ameti 2022. aasta eelarve täitmisel heakskiidu.

